C 148/6

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 148/05)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 od (1).

OBAVIJEST O ODOBRENJU STANDARDNE IZMJENE

„BIERZO”

Referentni broj: PDO-ES-A0615-AM02

Datum obavijesti: 31. siječnja 2020.

OPIS I RAZLOZI ODOBRENE IZMJENE

1. Izmjena fizičkih i kemijskih svojstava prema vrsti vina

Opis i razlozi

Ova se izmjena odnosi na točku 2. podtočku (a) specifikacije proizvoda i točku 4. jedinstvenog dokumenta.

Novom se specifikacijom nastoje izmijeniti određena analitička svojstva vina s oznakom izvornosti „Bierzo” kako bi ih se prilagodilo ukusu tržišta. To uključuje svježija vina s većom kiselošću i manjim udjelom šećera i sumpora. Isto se tako, zahvaljujući tehnološkom napretku (vinarije sve češće upotrebljavaju drvene spremnike zapremnine veće od 600 litara) i promjenama klimatskih uvjeta, proizvodi sve više zrelijih vina. Te se izmjene odnose na:

alkoholnu jakost: povećati jakost bijelih, ružičastih i crnih vina za 0,5 % vol. jer se smatra da udio alkohola u kvalitetnim bijelim vinima ne smije biti manji od 11,5 % vol., a u kvalitetnim crnim i ružičastim vinima manji od 12 % vol. Time se nastoji potaknuti dulje razdoblje zrenja grožđa te tako osigurati vina punijeg okusa i izbjeći prekomjerni prinos koji bi doveo do proizvodnje vina lošije kvalitete;

sadržaj glukoze i fruktoze: cilj je smanjiti koncentraciju šećera u bijelim i ružičastim vinima sa 7 g/l na 5 g/l glukoze i fruktoze jer vina koja se tradicionalno proizvode na tom području imaju mali udio šećera te će se smanjenjem udjela šećera zadržati identitet vina El Bierzo i povećati kvaliteta izbjegavanjem prekomjerne upotrebe šećera radi prikrivanja eventualnih nedostataka;

ukupnu kiselost: kako bi se poboljšala kvaliteta, nastoji se povećati najmanji ukupni sadržaj kiselosti bijelih i ružičastih vina s 4 g/l vinske kiseline na 4,5 g/l; posljedica toga vina su svježijeg okusa. Proizvođače će se na temelju toga moći usmjeriti na bijela i ružičasta vina uravnoteženija okusa s obzirom na to da u godinama s većim brojem sunčanih sati može doći do proizvodnje pretoplih vina prigušena okusa koja nisu baš reprezentativna za to područje;

hlapljivu kiselost: povećati vinsku kiselinu na 0,8 g/l za vina proizvedena u prvoj godini. U drugoj i u sljedećim godinama proizvodnje hlapljiva kiselost vina ne smije biti veća od 1 g/l. Zbog metode pripreme i starenja vina neka će vina u svrhu procesa starenja odležati u drvenim spremnicima zapremnine veće od 600 litara, što je dopuštena gornja granica. Kad je zapremnina veća od te gornje granice, smatra se da proizvod nije stario u bačvi. Vina koja odleže u takvim spremnicima obično imaju veću hlapljivu kiselost, koja je slična onoj koju bi imala da su odležala u bačvi, ali to ne utječe negativno na okus te se stoga taj parametar nastoji uskladiti s trenutačnim trendovima u pogledu starenja i pripreme. Hlapljiva kiselost vina proizvedenih u drugoj i u sljedećim godinama ne smije biti veća od 1 g/l octene kiseline. Sve će to ići u korist pripremi koja zahtijeva manje intervencije i fermentaciji na temelju autohtonih kvasaca, čime se proizvode prepoznatljivija vina;

ukupni sadržaj sumporova dioksida: smanjiti sadržaj te tvari u bijelim i ružičastim vinima sa 190 g/l na 150 g/l i sa 140 g/l na 130 g/l u crnim vinima jer se upotrebom primjerene količine sumpora proizvode manje oksidirana i kvalitetnija vina ljepše boje i boljeg mirisa te manje hlapljive kiselosti. Jasno je da se racionalnijom upotrebom tog konzervansa potiče proizvodnja prirodnijih vina.

VRSTA IZMJENE: STANDARDNA (izmjena se odnosi na jedinstveni dokument).

Budući da izmjena tih fizičkih i kemijskih svojstava ne uključuje znatnu izmjenu jer vina zadržavaju posebnosti karakteristične za specifikaciju ZOI-ja „Bierzo”, ona ne utječe na kategoriju (dio II. Priloga VII. Uredbi (EU) br. 1308/2013) niti se njome poništava povezanost ili ograničava trgovina.

2. Izmjena organoleptičkih svojstava:

Opis i razlozi

Ova se izmjena odnosi na točku 2. podtočku (b) specifikacije proizvoda i točku 4. jedinstvenog dokumenta.

Organoleptička svojstva predmetnih vina revidirana su i izmijenjena kako bi se mogla povezati s deskriptorima koji se mogu ocijeniti upotrebom senzorskog panela koji ispunjava kriterije utvrđene u normi UNE-EN-ISO 17025.

VRSTA IZMJENE: STANDARDNA (izmjena se odnosi na jedinstveni dokument).

Budući da izmjena tih fizičkih i kemijskih svojstava ne uključuje znatnu izmjenu jer vina zadržavaju posebnosti karakteristične za specifikaciju ZOI-ja „Bierzo”, ona ne utječe na kategoriju (dio II. Priloga VII. Uredbi (EU) br. 1308/2013) niti se njome poništava povezanost ili ograničava trgovina.

3. Praksa uzgoja: ograničenje navodnjavanja

Opis i razlozi

Ova se izmjena odnosi na točku 3. podtočku (a) specifikacije proizvoda i točku 5.a jedinstvenog dokumenta.

To je ograničenje potrebno zbog toga što na predmetno područje očito utječe Atlantski ocean te su godišnje količine padalina visoke, a u prosjeku iznose više od 700 mm godišnje. Navodnjavanje je stoga dopušteno samo radi uspostavljanja usjeva tijekom prve dvije godine njihova životnog vijeka, i to pod uvjetom da je ljeto suho jer bi inače biljke mogle uginuti. Nakon toga navodnjavanje nije dopušteno jer se smatra da su količine padalina dovoljne. Nadalje, navodnjavanje izravno mijenja svojstva grožđa, što znači da se čimbenik berbe ne primjenjuje i da su svojstva vina svake godine slična. Vina zbog toga gube dio svojeg identiteta jer se u sušnim godinama proizvode toplija vina, dok se u hladnijim godinama s velikom količinom padalina proizvode svježija vina.

VRSTA IZMJENE: STANDARDNA (izmjena se odnosi na jedinstveni dokument).

Ne odgovara nijednoj vrsti izmjene predviđene člankom 14. stavkom 1. Uredbe (EU) 2019/33.

4. Uvjeti za proizvodnju vina: izmjena najmanje vjerojatne alkoholne jakosti određenih sorti grožđa i uključivanje „clarete” vina.

Opis i razlozi

Ova se izmjena jakosti odnosi na točku 3. podtočku (b.1) specifikacije proizvoda i točku 5.a jedinstvenog dokumenta.

Vjerojatna alkoholna jakost crnih i bijelih sorti povećat će se za 0,5 % vol. u odnosu na prethodnu specifikaciju, uz iznimku sorte Godello, kod koje će se alkoholna jakost povećati za 1 % vol. Do te je izmjene došlo ponajprije zbog promjenjivih klimatskih uvjeta u kojima se uzgaja grožđe s većom vjerojatnom alkoholnom jakošću. Na taj će se način zadržati kvaliteta vina jer će se grožđe brati u optimalnoj fazi zrelosti, čime će se izbjeći prekomjerni prinos i loše prakse proizvodnje vina, koje uzrokuju nepotpuno dozrijevanje i vina loše kvalitete.

Uključivanje „clarete” vina odnosi se na točku 2. podtočke (a) i (b) i točku 3. podtočku (c) specifikacije proizvoda te točke 4. i 5.a jedinstvenog dokumenta.

El Bierzo je područje na kojem se tradicionalno proizvode „clarete” vina. Sorte su se zapravo na gotovo svim starim plantažama miješale u vinogradu kako bi se od svih njih proizvelo „clarete” vino. Regulatorni odbor trenutačno nastoji potaknuti proizvodnju tih tradicionalnih vina, koja su se oduvijek proizvodila na tom području. Uvođenje te vrste vina ne znači uključivanje nove kategorije s obzirom na to da je riječ o vinu iz kategorije I., kao što su i ona vina već obuhvaćena specifikacijom.

VRSTA IZMJENE: STANDARDNA (izmjena se odnosi na jedinstveni dokument).

Ne odgovara nijednoj vrsti izmjene predviđene člankom 14. stavkom 1. Uredbe (EU) 2019/33.

5. Ograničenja u pogledu proizvodnje vina: izmjena najmanjih udjela sorti u sastavu vina

Opis i razlozi

Ova se izmjena odnosi na točku 3. podtočku (c) specifikacije proizvoda i točku 5.a jedinstvenog dokumenta.

Crna vina moraju sadržavati najmanje 85 % odobrenih crnih sorti i najviše 15 % bijelih sorti po želji kako bi se prirodnim putem poboljšala ukupna kiselost vina i dao svježi okus te istodobno zadržao identitet vina s tog područja. Riječ je o tradicionalnoj praksi u nekim dijelovima područja El Bierzo, o čemu svjedoči postojanje parcela s kombinacijom crnog i bijelog grožđa.

VRSTA IZMJENE: STANDARDNA (izmjena se odnosi na jedinstveni dokument).

Ova izmjena ne uključuje bitnu izmjenu zaštićenog proizvoda te stoga nije obuhvaćena kategorijama utvrđenima u članku 14. stavku 1. Uredbe (EU) 2019/33.

6. Proširenje razgraničenog zemljopisnog područja

Opis i razlozi

Ova se izmjena odnosi na točku 4. specifikacije proizvoda i točku 6. jedinstvenog dokumenta.

El Bierzo je upravni okrug koji se sastoji od 38 općina, a osnovan je 1991. Zakonom br. 1/1994 od 14. ožujka 1994. o uspostavi i uređenju okruga El Bierzo u zemljopisnoj regiji istog naziva, smještenoj zapadno od pokrajine Leon, u autonomnoj zajednici Kastilja i Leon.

Povijesno područje El Bierzo obuhvaća sliv rijeke Sil, osim okruga Laciana i donjeg dijela okruga La Cabrera. Sljedeće su općine bile dio okruga El Bierzo otkad je osnovan 1991.: Arganza, Balboa, Barjas, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Candín, Carracedelo, Carucedo, Castropodame, Congosto, Corullón, Cubillos del Sil, Fabero, Folgoso de la Ribera, Igüeña, Molinaseca, Noceda del Bierzo, Oencia, Páramo del Sil, Peranzanes, Ponferrada, Priaranza del Bierzo, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Vega de Valcarce, Toral de los Vados-Villadecanes i Villafranca del Bierzo; općina Palacios del Sil zatražila je pridruživanje 2005.

Oznaka izvornosti „Bierzo” priznata je 1989. Uredba njezina Regulatornog vijeća odobrena je i objavljena u Službenom državnom listu 12. prosinca 1989. Sljedeće su općine obuhvaćene ovom Uredbom: Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Carucedo, Castropodame, Congosto, Corullón, Cubillos del Sil, Fresnedo, Molinaseca, Noceda, Ponferrada, Priaranza, Puente Domingo Flórez, Sancedo, Vega de Espinareda, Villadecanes-Toral de los Vados i Villafranca del Bierzo.

Od ukupno 38 općina koje čine okrug El Bierzo uključene su samo 22, s time da Fresnedo više nije općina te je njegovo područje postalo dio općina Cubillos del Sil i Toreno, koje do tada nisu bile dio oznake izvornosti „Bierzo”.

Uz proizvodnju vina u prvotno obuhvaćene 22 općine, uključena je i proizvodnja vina u deset drugih općina u okrugu koje nisu bile obuhvaćene zemljopisnim područjem oznake izvornosti „Bierzo”, a to su: Benuza, Berlanga del Bierzo, Fabero, Folgoso de la Ribera, Igüeña, Oencia, Sobrado, Toreno, Torre del Bierzo i Trabadelo. Proširenje područja na tih deset općina ne utječe na povezanost jer je riječ o općinama unutar okruga El Bierzo koje u vrijeme uspostave oznake izvornosti nisu pokazale interes za sudjelovanje u projektu s obzirom na to da je glavna grana industrije bila rudarstvo, koje je u to doba cvjetalo, a vinova loza koristila se za proizvodnju vina za vlastitu potrošnju. Međutim, ako se uzmu u obzir klimatski uvjeti, uvjeti tla i terenski uvjeti, očito je da u susjednim područjima između obuhvaćenih i neobuhvaćenih općina uzgoj ima logički slijed koji je prekinut samo administrativnim granicama. Vinova loza veoma je stara jer su se u vinogradima u tim područjima iznimno rijetko mijenjale dugogodišnje sorte, podloge, obrasci sadnje ili sustavi uzgoja, a prirodni i ljudski čimbenici isti su u svim općinama, uključujući i u onim općinama čije se uključivanje predlaže.

Uključivanjem tih općina nastoji se spriječiti napuštanje vinograda u tim područjima jer se grožđe iz tih vinograda ne može proizvoditi pod oznakom izvornosti „Bierzo”, teško ga se prodaje ili služi za proizvodnju vina za vlastitu potrošnju starijih vinogradara koji postupno prestaju pripremati grožđe u svojim domovima, što često dovodi do napuštanja vrlo starih vinograda u kojima se proizvodi visokokvalitetno grožđe te do gubitka genetske varijabilnosti tih starih vinograda.

VRSTA IZMJENE: STANDARDNA (izmjena se odnosi na jedinstveni dokument).

Proširenje područja ne poništava povezanost jer uzročno-posljedična veza i dalje postoji zbog prisustva istih prirodnih i ljudskih čimbenika kao i u prvotno razgraničenom području.

7. Izmjena najvećih prinosa

Opis i razlozi

Ova se izmjena odnosi na točku 5. specifikacije proizvoda i točku 5.b jedinstvenog dokumenta.

Za sortu Garnacha Tinorera smanjit će se najveći prinos po hektaru jer trenutačno dopušteni prinos od 12 000 kg/ha ne omogućuje uzgoj grožđa s alkoholnom jakošću koja je potrebna za proizvodnju kvalitetnih vina. Stoga će se najveći prinos za sortu Garnacha Tinorera smanjiti na 11 000 kg po hektaru.

Najveća proizvodnja koja je po hektaru dopuštena za proizvodnju vina uz priznavanje manjih zemljopisnih jedinica iznosit će 20 % manje od dopuštene najveće proizvodnje za „Vino de Villa”, 25 % manje za „Vino de Paraje”, a u okviru vina „Vinos de Paraje” 30 % manje za „Viña Clasificada” i 35 % manje od najvećeg dopuštenog iznosa za „Gran Viña Clasificada”. Ograničavanjem proizvodnje nastoje se postići ravnoteža i ograničena jačine, čime se potiču dozrijevanje, zdravlje i svojstva grožđa s temeljnim ciljem povećanja kvalitete.

VRSTA IZMJENE: STANDARDNA (izmjena se odnosi na jedinstveni dokument).

Cilj je te izmjene postići kvalitetu; ona ne utječe na bitna svojstva proizvoda te stoga ne odgovara nijednoj vrsti izmjene predviđene člankom 14. stavkom 1. Uredbe (EU) 2019/33.

8. Uključivanje sorti Merenzao i Estaladiña

Opis i razlozi

Ova se izmjena odnosi na točku 6. specifikacije proizvoda i točku 7. jedinstvenog dokumenta.

Jedno je od glavnih svojstava oznake izvornosti „Bierzo” starost vinograda, koji su u prosjeku stari otprilike 75 godina. Glavna je sorta na tim plantažama Mencía, ali postoje i druge manjinske sorte, razbacane i pomiješane s drugima, koje su u određenom trenutku posađene na tom području. Mnoge su se vjerojatno razvile tijekom stoljeća mutacije starih genotipa koji su pristigli iz drugih područja i koji kao posljedica vjerojatnog unakrsnog oprašivanja između divljih i uzgojenih populacija čine sorte koje danas postoje u našim vinima, a koje su često u opasnosti od izumiranja.

Regulatorni odbor nastoji očuvati te sorte kojima prijeti izumiranje sprečavanjem nestanka vinogradarske baštine na tom području i očuvanjem lokalnih sorti koje su se dobro prilagodile okolišu i koje su od enološkog interesa te uključivanjem sorti Estaladiña i Merenzao među sorte odobrene u specifikaciji jer se i od njih proizvode vina te je dokazano da su dovoljno kvalitetne da bi se smatrale odobrenima za upotrebu u proizvodnji vina s oznakom izvornosti „Bierzo”.

VRSTA IZMJENE: STANDARDNA (izmjena se odnosi na jedinstveni dokument).

Uključivanje tih dviju sorti upravo zbog njihova manjinskog statusa ne utječe na bitna svojstva proizvoda te stoga ne odgovara nijednoj vrsti izmjene predviđene člankom 14. stavkom 1. Uredbe (EU) 2019/33.

9. Ažuriranje povezanosti

Opis i razlozi

Ova se izmjena odnosi na točku 7. specifikacije proizvoda i točku 8. jedinstvenog dokumenta.

Tekst koji se odnosi na povezanost ažuriran je, ali je zadržana uzročno-posljedična veza jer i dalje postoje prirodni i ljudski čimbenici te svojstva proizvoda. Uzročno-posljedična veza bolje je objašnjena, ali se nije promijenila. Stoga se smatra da je izmjena STANDARDNA.

VRSTA IZMJENE: STANDARDNA (izmjena se odnosi na jedinstveni dokument).

Ne odgovara nijednoj vrsti izmjene predviđene člankom 14. stavkom 1. Uredbe (EU) 2019/33.

10. Opravdanje za punjenje boca na mjestu podrijetla

Opis i razlozi

Ova se izmjena odnosi na točku 8. podtočku b2.1. specifikacije proizvoda i točku 9. jedinstvenog dokumenta.

Tekst točke 8. podtočke (b.2) specifikacije proizvoda o tome zašto se pakiranje (punjenje u boce) mora provesti na razgraničenom području mijenja se u skladu s člankom 4. stavkom 2. nove Delegirane uredbe Komisije (EU) 2019/33.

VRSTA IZMJENE: STANDARDNA (izmjena se odnosi na jedinstveni dokument).

Budući da je ta praksa već bila obavezna, predmetnom izmjenom ne uvode se dodatna ograničenja u pogledu trgovine. Riječ je samo o izmjeni teksta kako bi se osigurala usklađenost sa zakonodavstvom na snazi. Stoga se smatra da ta izmjena ne odgovara nijednoj vrsti izmjene iz članka 14. stavka 1. Delegirane uredbe Komisije (EU) 2019/33.

11. Odredbe o pakiranju i označivanju: manje zemljopisne jedinice

Opis i razlozi

Ova se izmjena odnosi na točku 8. podtočku b2.2. i točku 8. podtočku b3. specifikacije proizvoda i točku 9. jedinstvenog dokumenta.

Potrošači sve češće žele znati više o podrijetlu vina koja piju, a proizvođači žele tu dodatnu informaciju navesti na etiketi kako bi istaknuli važnost sela i mjesta s dugom tradicijom proizvodnje kvalitetnog grožđa te kako bi potrošač imao pristup točnim informacijama na etiketi, što znači da je potrebno odrediti uvjete upotrebe tih naziva.

U slučaju El Bierza, vina proizvedena na određenim manjim zemljopisnim jedinicama nose sljedeće nazive: „Vino de Villa”, „Vino de Paraje” te, u okviru potonjeg vina, „Viña Clasificada” i „Gran Viña Clasificada”. Cilj je ojačati i nadopuniti trenutačne kategorije pružanjem vrijednih informacija o podrijetlu vina na temelju kojih će one biti privlačnije potrošačima.

Vina obuhvaćena tim kategorijama moraju biti visokokvalitetna i obvezno sljediva, čime se osigurava da dolaze s navedene zemljopisne jedinice. Time će se proširiti lepeza vina koja je u ponudi u okviru oznake izvornosti „Bierzo” i tako ojačati njezin ugled u očima stručnjaka i potrošača.

VRSTA IZMJENE: STANDARDNA (izmjena se odnosi na jedinstveni dokument).

Predložene izmjene ovog odlomka ne podrazumijevaju nikakvu promjenu naziva koji se želi zaštititi, kao ni ikakva nova ograničenja stavljanja na tržište.

12. Provjera sukladnosti s natječajnim specifikacijama

Opis i razlozi

Ova se izmjena odnosi na točku 9. specifikacije proizvoda te se ne odnosi na jedinstveni dokument.

Usklađivanje s odredbama Uredbe (EU) br. 1306/2013 Europskog parlamenta i Vijeća od 17. prosinca 2013. i Provedbene uredbe Komisije (EU) 2019/34 od 17. listopada 2018., a posebno s njezinim člankom 19., u kojem je utvrđeno na koji način nadležno tijelo ili kontrolno tijelo provode godišnju provjeru sukladnosti sa specifikacijom proizvoda.

VRSTA IZMJENE: STANDARDNA (izmjena se ne odnosi na jedinstveni dokument).

Ne odgovara nijednoj vrsti izmjene predviđene člankom 14. stavkom 1. Uredbe (EU) 2019/33.

JEDINSTVENI DOKUMENT

1. Naziv proizvoda

Bierzo

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

Bijela vina

Izgled: čist, blijedožute do zlatnožute boje.

Miris: izražajna vina umjerene do znatne jakosti s voćnim aromama (bijelo voće, koštuničavo voće, agrumi) i/ili cvjetnim notama (bijelo cvijeće, žuto cvijeće). Osim prethodno navedenog, bijela vina koja su fermentirala ili odležala u bačvama imat će i arome svojstvene procesu fermentacije ili starenja, kao što su orašasta aroma, aroma prepečenca, vanilije ili peciva.

Okus: svježa vina umjerenog do punog okusa koji se zadržava umjereno dugo do dugo.

Sva analitička ograničenja koja nisu obuhvaćena uskladit će se s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 11,5 Najmanji ukupni sadržaj kiselosti 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 0,8 Najveći ukupni sadržaj sumporova dioksida (u miligramima po litri) 150

Ružičasta vina

Izgled: čist, svjetloružičaste do rubin-crvene boje, s mogućim tonovima boje lososa. Nijansa može varirati od vrlo blijede do umjerene.

Miris: izražajan, umjerene do znatne aromatske jakosti s voćnim aromama (crveno voće, crno voće, agrumi) i/ili cvjetnim notama (bijelo cvijeće, ljubičice).

Okus: svjež, umjeren do pun okus koji se zadržava umjereno dugo do dugo.

Sva analitička ograničenja koja nisu obuhvaćena uskladit će se s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 0,8 Najveći ukupni sadržaj sumporova dioksida (u miligramima po litri) 150

Clarete vina

Izgled: čist, blijedoružičaste do rubin-crvene boje, s nijansom koja može varirati od vrlo blijede do umjerene.

Miris: izražajan, umjerene do znatne jakosti s aromama crvenog i/ili crnog voća i/ili ljubičica.

Okus: svjež, umjeren do pun okus koji se zadržava umjereno dugo do dugo.

Sva analitička ograničenja koja nisu obuhvaćena uskladit će se s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 0,8 Najveći ukupni sadržaj sumporova dioksida (u miligramima po litri) 150

Crna vina

Izgled: čist, ljubičaste do crvene boje, umjerene do izrazito jake nijanse.

Miris: izražajan, umjerene do znatne jakosti s aromama crvenog i/ili crnog voća i/ili ljubičica.

Okus: svjež, ima strukturu, završni okus i punoću.

U drugoj i sljedećim godinama proizvodnje hlapljiva kiselost vina ne smije biti veća od 1 g/l octene kiseline.

Sva analitička ograničenja koja nisu obuhvaćena uskladit će se s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 0,8 Najveći ukupni sadržaj sumporova dioksida (u miligramima po litri) 130

Stara crna vina

Izgled: čist, primjerene boje za svoju kategoriju. Boja crnih vina dozrjelih u hrastovoj bačvi i crnih vina „Crianza” može biti ljubičasta do crvena te crvena do opeka-crvena u slučaju vina „Reserva” i „Gran Reserva”, umjerene do izrazite nijanse.

Miris: izražajan, umjerene do znatne jakosti s voćnim aromama (crveno voće, crno voće, zrelo voće) i/ili cvjetnim notama (ljubičice) te tercijarnim aromama tipičnima za proces starenja u bačvama, kao što su vanilija, kokos, arome prepečenca, balzamična aroma i začini.

Okus: svjež, pun okus sa strukturom i završnim okusom koji traje.

U drugoj i sljedećim godinama proizvodnje hlapljiva kiselost vina ne smije biti veća od 1 g/l octene kiseline.

Sva analitička ograničenja koja nisu obuhvaćena uskladit će se s postojećim zakonodavstvom EU-a.

Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) 12 Najmanji ukupni sadržaj kiselosti 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 0,8 Najveći ukupni sadržaj sumporova dioksida (u miligramima po litri) 130

5. Enološki postupci

a. Osnovni enološki postupci

Postupak uzgoja

U uzgoju vinove loze radi proizvodnje vina s oznakom izvornosti „Bierzo” zabranjena je upotreba navodnjavanja. Navodnjavanje je dopušteno samo tijekom prve dvije godine životnog vijeka novih biljaka kako bi se potaknulo uspostavljanje usjeva.

Poseban enološki postupak

— Najmanja vjerojatna alkoholna jakost grožđa: 12 % vol. za crne sorte (osim sorte Garnacha Tintorera: 11 % vol.) i 11 % vol. za bijele sorte (osim sorte Godello: 12 % vol.).

— Prinos pri ekstrakciji nije veći od 74 l na 100 kg grožđa.

Relevantna ograničenja u proizvodnji vina

— Najmanje 85 % crnog vina čine sorte Mencía, Garnacha Tintorera, Estaladiña i/ili Merenzao. Ostatak čine bilo koje odobrene sorte.

— Ružičasto vino priprema se od sorti odobrenih u točki 6. ovog dokumenta, pri čemu najmanje 70 % grožđa dolazi od crnih sorti.

— Bijelo vino priprema se od sljedećih sorti: Godello, Doña Blanca, Malvasía i Palomino.

— Clarete vino proizvodit će se prema tradicionalnoj metodi proizvodnje te vrste vina u El Bierzu te stoga udio upotrijebljenog odobrenog crnog grožđa mora iznositi između 40 % i 60 %, a ostatak mora biti bijelo grožđe bilo koje od odobrenih sorti. Proizvod će se zatim prešati izravno ili će se prije prešanja podvrgnuti maceraciji prije fermentacije. Tijekom alkoholne fermentacije mošta kožica koja je uklonjena s bijelog ili crnog grožđa mora činiti između 5 % i 10 % ukupnog obujma mošta.

b. Najveći prinosi

Sorta Palomino

12 000 kilograma grožđa po hektaru

Sorta Palomino

88,80 hektolitara po hektaru

Ostale sorte

11 000 kilograma grožđa po hektaru

Ostale sorte

81,40 hektolitara po hektaru

6. Razgraničeno zemljopisno područje

Područje proizvodnje obuhvaća sljedeće općine, od kojih sve pripadaju pokrajini Leon: Arganza, Bembibre, Benuza, Berlanga del Bierzo, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Corullón, Cubillos del Sil, Fresnedo, Fabero, Folgoso de la Ribera, Igueña, Molinaseca, Noceda, Oencia, Ponferrada, Priaranza, Puente de Domingo Flórez, Sancedo, Sobrado, Toreno, Torre del Bierzo, Trabadelo, Vega de Espinareda, Villadecanes-Toral de los Vados i Villafranca del Bierzo, kao i njihove okruge.

7. Glavne sorte vinove loze

PALOMINO

GARNACHA TINTORERA

MENCÍA

GODELLO

ALARIJE – MALVASÍA RIOJANA

ESTALADIÑA

DOÑA BLANCA – MALVASÍA CASTELLANA

MERENZAO

8. Opis povezanosti

Posebnost vina s obuhvaćenog područja prvenstveno je posljedica zemljopisnog okruženja: zbog tla, geoloških i klimatskih uvjeta naš je okrug izuzetno područje za uzgoj vinove loze. Sve općine, odnosno one koje su prvotno bile obuhvaćene područjem proizvodnje i one koje su obuhvaćene tek nedavno, imaju slična svojstva te se stoga potonje općine može smatrati primjerenima za proizvodnju kvalitetnih vina. Nadalje, ljudskim su nastojanjem odabrane sorte koje su najprimjerenije i najprikladnije za okruženje u kojem rastu jer je riječ o autohtonim sortama koje se može pronaći u svim općinama koje čine oznaku izvornosti. Odabrana je i najprikladnija metoda uzgoja za dobivanje jedinstvenog i drukčijeg proizvoda s obzirom na to da imamo parcele s vinogradima zasađenima još krajem 19. stoljeća i početkom 20. stoljeća, na kojima se nalaze iste sorte, podloge i obrasci sadnje te slični sustavi proizvodnje.

Glavni čimbenici te povezanosti sažeti su u nastavku:

— Glinasto ilovasta tla koja sadržavaju veći ili manji udio krupnih fragmenata kao što su škriljevac i kvarcit pružit će vinima eleganciju i finoću te ih učiniti lako prepoznatljivima u odnosu na vina iz drugih područja.

— Mikroklima okruga razlikuje se od mikroklime okolnih područja koja nisu dio planinskog lanca zbog snažnog utjecaja Atlantskog oceana, čija su posljedica obilne količine padalina i umjerena prosječna godišnja temperatura, kao i određena kontinentalna svojstva zbog velikih promjena u temperaturi koje pospješuju dozrijevanje grožđa.

— Vinogradi su smješteni na padinama različite strmosti i nadmorske visine, a neke se vinove loze uzgajaju i na nadmorskoj visini većoj od 1 000 m, posljedica čega su svježa i živahna vina.

— Sorte koje postoje u El Bierzu savršeno su se prilagodile okruženju. Glavne su sorte Mencía i Godello, ali su prisutne i sve ostale odobrene sorte, iako u manjoj mjeri. Naša su crna vina izrazito voćna, svježa i vrlo pogodna za starenje u bačvama. Bijela su vina svježa i bogata okusom te su zbog svoje punoće smjesta prepoznatljiva.

— Tradicionalni su obrasci sadnje uski, što u kombinaciji sa svojstvima tla znači da prinos grožđa nije vrlo visok, što pak dovodi do visokokvalitetnog grožđa koje dobro dozrijeva i ima uravnotežene analitičke parametre.

— Vina iz ovog područja imaju dodanu vrijednost jer dolaze iz vinograda koji su u prosjeku stari 75 godina. Ti stari vinogradi čine 85 % površine područja s vinovom lozom. Valja imati na umu da je grožđe koje se uzgaja iz tih starih vinovih loza iznimno kvalitetno jer je tijekom godina postignuta ravnoteža između metoda uzgoja vinove loze i berbe grožđa te se time osiguralo optimalno dozrijevanje. Dubok i snažan korijenski sustav može doprijeti do dublje i šire površine zemlje, čime se osiguravaju mineralna ishrana i veća opskrba vodom. Biljke su zbog toga manje osjetljive na godišnje klimatske razlike, čime se osigurava stabilno sazrijevanje tijekom godina. Nadalje, velika količina starog drva stvara veće rezerve koje, kad se usmjere prema grozdovima, pomažu u održavanju kvalitete tijekom uzastopnih berbi. Osim toga, stare biljke imaju znatna oštećenja zbog rezidbe koja ometaju cirkulaciju soka kroz vene, što dovodi do manjeg broja grozdova koji će i veličinom biti manji. Zbog tih se cirkulacijskih poteškoća šećeri i drugi kvalitetni spojevi nakupljaju u grožđu.

— Ukratko, zbog drukčije će mikroklime područja, koja varira između atlantske i kontinentalne, u kombinaciji s tlom, prevladavanjem starih vinograda i visokom gustoćom sadnje, prinos dobro dozrelog grožđa biti mali te će se proizvoditi voćna vina uravnoteženog okusa i dobre kiselosti.

9. Osnovni dodatni uvjeti (pakiranje, označivanje, drugi zahtjevi)

Pravni okvir:

nacionalno zakonodavstvo

Vrsta dodatnog uvjeta:

pakiranje unutar razgraničenog zemljopisnog područja

Opis uvjeta:

postupak proizvodnje vina uključuje punjenje u boce i naredno starenje vina. Stoga se organoleptička te fizička i kemijska svojstva opisana u ovoj specifikaciji mogu zajamčiti samo ako se sve aktivnosti postupanja s vinom odvijaju na području proizvodnje. Punjenje boca vinima obuhvaćenima ZOI-jem „Bierzo” jedan je od ključnih čimbenika za postizanje tih svojstava. Stoga će se, kako bi se osigurala kvaliteta i pružilo jamstvo u pogledu podrijetla i kontrole, punjenje u boce odvijati u vinarijama u okviru punionica na području proizvodnje.

Pravni okvir:

nacionalno zakonodavstvo

Vrsta dodatnog uvjeta:

dodatne odredbe u pogledu označivanja

Opis uvjeta:

naziv „Bierzo” i tradicionalni izraz „Denominación de Origen” (oznaka izvornosti), koji zamjenjuje izraz „Denominación de Origen Protegida” (zaštićena oznaka izvornosti), moraju biti uočljivi.

Obavezno se navodi godina berbe, čak i ako vino nije odležalo.

Neobavezni su podaci:

tradicionalni izrazi „crianza”, „reserva” i „gran reserva”.

Napomene: „fermentado en barrica” (fermentirano u bačvama), „criado en barrica” (dozrijevalo u bačvi) ili „envejecido en barrica” (odležalo u bačvi).

Naziv manje zemljopisne jedinice i sljedeći navodi:

„Vino de Villa”, nakon čega slijedi naziv općine ili ruralnog područja obuhvaćenog razgraničenim zemljopisnim područjem, pod uvjetom da 100 % grožđa dolazi iz tog mjesta i da je u skladu s utvrđenim ograničenjem prinosa;

„Vino de Paraje”, nakon čega slijedi naziv ruralnog područja obuhvaćenog razgraničenim zemljopisnim područjem, pod uvjetom da 100 % grožđa dolazi iz tog mjesta i da je u skladu s utvrđenim ograničenjem prinosa. Svako je ruralno područje označeno na kartama u SIGPAC-u (http://www.crdobierzo.es). Taj se navod može dopuniti sljedećim informacijama:

„Viña Clasificada”, pod uvjetom da 100 % grožđa dolazi s jedne parcele ili više susjednih parcela, da se oznaka „Vino de Paraje” upotrebljavala najmanje pet godina i da je u skladu s utvrđenim ograničenjem prinosa;

„Gran Viña Clasificada”, pod uvjetom da ispunjava sve prethodno navedene zahtjeve, osim što se najmanje pet godina upotrebljavala oznaka „Viña Clasificada”.

Poveznica na specifikaciju proizvoda

http://www.itacyl.es/documents/20143/342640/PCC+DO+BIERZO+modif.pdf/9c236c96-9b7f-1ffa-4020-306d4aaf42f9

(1) SL L 9, 11.1.2019., str. 2.